  Виталий Пронин 12-тӥ майысен фермер луыны дасяськисьёс пӧлын грантлы вожвылъяськон кутскоз. Гурт удысъя но сиён-юонъя министерство туэ тулыс асьсэды фермерын эскерыны мылкыд карисьёс понна «Мон — фермер» дышетон радъяз. Отчы шаерысьтымы ог 150 мурт пыриськиз. Табере соос куспын грантлы вожвылъяськон радъямын луоз. Оглом фермеръёслы чакламын 89,1 миллион манет люкылыны, со 33 муртлы тырмоз. Озьы луиз ке, шаерамы 66 ужан инты кылдоз. Кылем арын 46 мурт грант утӥз, соос куспын люкемын вал 116,5 миллион манет, кылдӥз 89 ужан инты. Конкурсэ пыриськыны быгатэ ужась фермер но, али тэ-тэ карыны кутскисез но. Курон одӥг — регистрациез шаерамы мед луоз. Сюро таза пудо вордӥсьёслы ог 5 миллион манет сётозы, мукет ӧръёсын ужасьёслы — ог 3 миллион манет. Конкурсэ документъёсты министерствоын 10-тӥиюнёзь куто.  